Røde Pelle Dragsted (Ø) har vundet et aktiespil over modstandere fra de blå partier, nu hyldes han som superkapitalist på Times Square i New York

- Det er sgu nok første gang, at en helblods-socialist har kigget ned derfra.

Sådan skriver Enhedslistens Pelle Dragsted på Facebook, efter at hans portræt har været vist på en seks etager høj storskærm i finansmekkaet Times Square i New York.

Den fine reklameplads har Pelle Dragsted fået, efter at han har vundet fondsbørsens aktiespil 2016.



Med i aktiespillet var udover Pelle Dragsted også Joachim B. Olsen (LA), Benny Engelbrecht (S), Rasmus Nordqvist (Å) og Jacob Engel-Schmidt (V).

Den nyudklækkede aktiehaj er selv godt tilfreds med sin sejr.

- Nogle sejre er bare sødere end andre. Jeg har over de seneste måneder dystet i et aktiespil hvor vi hver fik en fiktiv million vi kunne investere. Selv på hjemmebane giver vi liberalisterne baghjul, skriver Pelle Dragsted efter sin sejr, på Facebook.

Pelle Dragsted blev kåret som vinder i weekenden under Folkemøde på Bornholm. Herefter ønskede den danske fondsbørs tillykke med den flotte reklameplads.

'Pelle Dragsted vinder fondsbørsens aktiespil 2016 - præmien?

Et New York minute på Nasdaq's seks etager høje lysreklame. Større eksponering fås næppe på denne side af kapitalmarkederne', lød det på Facebook.